**1.1.3 Kakšen je pomen kritičnega mišljenja in argumentacije?**

**Kritično mišljenje je nedvomno nekaj dobrega, potrebnega in zaželenega, vendar njegova vsebina terja nekaj pojasnjevanja.** Najprej se je smiselno posloviti od vsakdanjega pomenabesede kritično, ki jo spontano razumemo kot negativen odnos, včasih celo kot kritizerstvo,tako kot kritiko pogosto povezujemo z oštevanjem, ker smo naredili nekaj slabega oziromaneprimernega. Kritika in kritično mišljenje imata namreč širši pomen.

**V strogem pomenu besede je vsako mišljenje kritično, sicer ni mišljenje.**

V širšem pomenu pa se kritično mišljenje uporablja, da se poudari, da mišljenje sledi določenim pravilom, ki prispevajo k njegovi kakovosti.

Namesto da bi postavili formalno definicijo kritičnega mišljenja, lahko izhajamo iz primera nekritičnega mišljenja.

Denimo, da dobite elektronsko pošto od prijatelja, ki vam sporoča, da so mu na potovanju ukradli denarnico in telefon, zato vas prosi, da mu pošljete nekaj denarja. Kaj storiti? Poslati denar? Pismo je bilo poslano z njegovega naslova, tako da se zdi, da je prijatelj res v stiski. Pošti lahko preprosto verjamemo in prijatelju pošljemo denar, lahko pa pomislimo, da je to pismo vendarle nenavadno. V tem primeru lahko zastavimo nekaj vprašanj. Je oseba, ki je poslala pismo, res ta, za katero se izdaja? Kako to vem? Ali moj prijatelj res piše tako, kot je napisano pismo? Je res zdaj v tujini? Kritično mišljenje bi tako lahko opredelili kot napor, da bi razumeli, kaj se dogaja, z uporabo sklepanja, presojanja o dejstvih in pozornega razmisleka o samem procesu mišljenja.

Več učbenikov kritičnega mišljenja ima naslov »Zastaviti pravo vprašanje«. In kritično mišljenje se res začne, ko zastavimo pravo vprašanje. Ko nekdo nekaj trdi, lahko zastavimo denimo vprašanje:

Pravo kritično mišljenje pa se začne, ko vprašanj (kot so npr. Zakaj tako misliš? Iz česa izhajaš? Kaj govori v prid takemu stališču?) ne zastavljamo samo drugim, temveč **tudi sami sebi.**

**Grški filozof Sokrat je bil prvi, ki je s pomočjo spraševanja skupaj s sogovorci poskušal premisliti splošno sprejeta prepričanja.**

Zgoraj smo že opozarjali na to, da pogosto rečemo: **Tako jaz mislim!** S tem navadno ne opozarjamo na značilnosti lastnega procesa mišljenja, temveč hočemo prej poudariti, da je tako naše mnenje. Danes se ta izraz pojavlja tako pogosto, da je smiselno z njim začeti.

**To je moje mnenje in nanj sem ponosen. Pomembno je, ker je moje. In ker je vsak od nas pomemben, se zdi, da je tudi naše mnenje pomembno in ga morajo drugi slišati in spoštovati.**

In res imamo vsi ljudje pravico, da smo slišani, pa tudi, da se naše mnenje spoštuje. Iz tega pa ne sledi, da drugi nimajo pravice vprašati: Zakaj pa tako misliš? To ne pomeni, da našega mnenja ne spoštujejo, temveč nasprotno: to je znak, da so ga vzeli resno. Če bi rekli preprosto: »Aha, to je tvoje mnenje,« in se ne bi več menili zanj, bi to pomenilo, da ga bolj ali manj ignorirajo. Če pa bi preprosto prevzeli naše mnenje, sami sebe ne bi vzeli resno.